**TIIVISTELMÄ**

**Paljon palveluita käyttävien palveluketjun vaikuttavuus ja kustannusvaikuttavuus (PALVA) tutkimushanke**

SOTE-uudistuksen tavoitteena on saumattomien hoitoprosessien toteutuminen sekä laadukkaiden ja kustannusvaikuttavien palveluiden turvaaminen, erityisesti paljon sosiaali- ja terveydenhuollon palveluja tarvitsevilla. On tunnistettu, että potilaan ongelmat ja palvelut eivät aina kohtaa, palveluissa on päällekkäisyyttä, palveluketjut eivät toimi ja asiakkaat tipahtavat palvelujen väliin. On todettu, että potilailla, joiden hoitoprosessit onnistuvat odotetulla tavalla, on pienempi riski saada sairauksista johtuvia komplikaatioita. Myös hoidosta johtuvat kokonaiskustannukset ovat pienempiä kuin huonossa hoitotasapainossa ja seurannassa olevien potilaiden.

Tämän tutkimushankkeen tarkoituksena on tuottaa vaikuttavuus- ja kustannusvaikuttavuustietoa paljon palveluita käyttävien asiakkaiden hoidon jatkuvuuden ja oikea-aikaisuuden parantamiseksi sekä palveluiden johtamisen tueksi itäisellä yhteistoiminta-alueella (YTA). Kohderyhmänä ovat paljon sote-palveluita käyttävät asiakasryhmät, pitkäaikaissairaat ja monisairaat, sosiaali- ja terveyshuollon ammattilaiset, hyvinvointialueiden päättäjät ja tutkimusyhteisö.

Tavoitteenaon 1) tuottaa yhteismitallinen toimintamalli ajantasaisen ja vertailukelpoisen tiedon tuottamiseen hyvinvointialueiden erilaisista tietojärjestelmäkokonaisuuksista paljon palveluja käyttävien asiakasryhmän tilanteen ja palveluiden arvioinnin tueksi, 2) tunnistaa syitä asiakasryhmän tilanteen taustalla, 3) tutkia asiakasryhmän hoidon laatua, hoitosuositusten toteutumista sekä palveluiden vaikuttavuutta ja kustannusvaikuttavuutta, 4) tutkia moniammatillisen yhteistyömallin vaikuttavuutta asiakasryhmässä ja testata sekä 5) kehittää parempia vaikuttavuusmittareita asiakasryhmään kohdistettavien sosiaali- ja terveydenhuollon palveluiden arvioimiseksi.

Tutkimushankkeessa on neljä osatutkimusta. *I osatutkimuksessa* selvitetään sosiaali- ja terveydenhuollon koordinoimattoman monikäytön syitä ja palveluiden solmukohtia monimenetelmällisesti perustuen sekä rekistereistä että haastatteluista saatavaan tietoon. *II osatutkimuksessa* tutkitaan monisairaiden ja paljon palveluita käyttävien asiakasryhmien hoidon laatua, vaikuttavuutta ja kustannusvaikuttavuutta. Monimuotoisten palveluprosessien tarkastelun perustana on sähköiset asiakasrekisterit. *III osatutkimuksessa* tutkitaan monialaisen ja -ammatillisen tuen ja hoidon toimintamallien vaikuttavuutta paljon palveluita tarvitsevissa asiakasryhmissä huomioiden sosiaalihuollon palvelujen näkökulman. Tarkastelussa ovat mm. palveluketjut, sosiaali- ja terveydenhuollon käyttömäärät, toimintamalleihin ohjautuminen sekä palvelujen kustannustehokkuus*. IV osatutkimuksessa* testataan ja kehitetään sosiaalipalveluiden vaikuttavuus- ja kustannusvaikuttavuusmittareita, joita itäisellä yhteistoiminta-alueella on käytössä.

Tutkimuskonsortion osatoteuttajat ovat Pohjois-Savon, Etelä-Savon, Keski-Suomen ja Pohjois-Karjalan hyvinvointialueet. Asiantuntijoina ovat mukana Diak sekä sosiaalialan osaamiskeskukset Koske ja Iso. Osallistujana on myös Itä- Suomen yliopisto. Hanke toteutetaan Sosiaali- ja terveysministeriön myöntämällä Suomen kestävän kasvun ohjelman valtionavustuksella (1,5 milj. euroa) vuosille 2024–2025.

**Tutkimushankkeen johtaja** Tomi Mäki-Opas, PSHVA, Hyvinvointipalvelujen tutkimuskeskus,
tomi.maki-opas@pshyvinvointialue.fi

**Tutkimushankkeen koordinointi** Minna Rytkönen, Hankevoimala, PSHVA, minna.rytkonen@pshyvinvointialue.fi

**Osatutkimus 1:** Pekka Mäntyselkä, professori Itä-Suomen yliopisto, Pohjois-Savon hyvinvointialueen ylilääkäri pekka.mantyselka@pshyvinvointialue.fi

**Osatutkimus 2:** Tiina Laatikainen, professori Itä-Suomen yliopisto, tiina.laatikainen@uef.fi

**Osatutkimus 3:** Aini Pehkonen, professori Itä-Suomen yliopisto, aini.pehkonen@pshyvinvointialue.fi

**Osatutkimus 4:** Tomi Mäkiopas, professori Itä-Suomen yliopisto, tomi.maki-opas@pshyvinvointialue.fi